
INTERNÁ SMERNICA
proti šíreniu drog v školskom prostredí Vedenie ZŠ s MŠ M. Hella v Štiavnických Baniach v zmysle Národného programu boja proti drogám vydáva túto smernicu na priebežné vykonávanie opatrení na ochranu žiakov pred nezákonným používaním narkotík a psychotropných látok. 
Všeobecné ustanovenia
1. Užívanie drog sa stalo jedným z vážnych celospoločenských problémov, ktoré neustále narastá. Zvyšuje sa aj počet detí a mladistvých, ktorí experimentujú s drogami, zneužívajú ich alebo prechádzajú do závislosti. V dôsledku užívania drog si človek ničí nielen zdravie, ale aj rodinné a sociálne vzťahy. 
2. Deti už v nižšom veku siahajú po tzv. legálnych drogách, ako je alkohol a cigarety. K týmto druhom drog je istá tolerancia v rodinách i v spoločnosti, hoci mnohokrát majú ten istý dopad na jednotlivca ako pri užívaní nelegálnych drog. 
3. Cieľom tejto smernice je vzhľadom na závažnosť problematiky poskytnúť zamestnancom podieľajúcim sa na výchovno-vzdelávacom procese informácie o formách prejavov žiakov, návrhoch na riešenie, spôsoboch ich preventívneho pôsobenia a o potrebe spolupráce s rodičmi žiakov a s príslušnými inštitúciami. 
Preventívne opatrenia
Riaditeľ ZŠ s MŠ v Štiavnických Baniach nariaďuje v oblasti prevencie: 
1. Základným preventívnym opatrením školy je osvojiť si princíp „ Zdravá škola bez cigariet, alkoholu, drog a násilia.“ 
2. Za koordinátora protidrogovej prevencie poveruje Mgr. Elišku Schneiderovú, ktorá bude plniť úlohy školského poradenstva v otázkach prevencie: 
a/ spolupracovať s vedením školy, triednymi učiteľmi a ostatnými pedagógmi. 
b/ koordinovať a metodicky usmerňovať preventívnu protidrogovú výchovnú a informačnú činnosť pedagogických pracovníkov. 
c/ iniciovať preventívne aktivity a organizovať preventívne programy za prítomnosti odborníkov na problematiku prevencie. 
d/ poskytovať preventívno-výchovné konzultácie žiakom a ich rodinným zástupcom. 
e/ monitorovať aktuálny stav zneužívania návykových látok a priebežne informovať aj rodičov o preventívnych aktivitách školy. 
f/ informovať rodičov o možnostiach spolupráce s poradenskými a preventívnymi odbornými zariadeniami v prípade pomoci ohrozeným deťom ( CPP). 


3. Triednym učiteľom a všetkým pedagogickým pracovníkom nariaďuje: 
a/ monitorovať fyzické a psychické zmeny v správaní žiakov a sledovať:
- problémy so sebaovládaním 
- zanedbávanie záujmov
 - zhoršenie zdravotného stavu 
- prístup k učeniu, spolužiakom, učiteľom
 - výchovno-vyučovacie výsledky
 - dochádzku
b/ oboznámiť žiakov, čo je drogová závislosť, o jej škodlivosti, ako jej predchádzať, komu hlásiť výskyt návykovej látky: 
- udržiavať protidrogovú klímu v škole ( sám byť príkladom ) 
- zapracovať do práce triednických aktivít interaktívne programy v rozsahu min.5 hodín v školskom roku 
- zapájať žiakov do školských i mimoškolských aktivít, do vedomostných, športových a iných súťaží - prispievať k tvorbe a výchove osobnosti dospievajúceho človeka aj poukázaním na dobré stránky jeho charakteru
 - viesť žiakov k prosociálnosti a empatii, rozvíjať úctu človeka k človeku, pomoc v núdzi - naučiť žiakov povedať „nie“ negatívnym vplyvom okolia - násiliu, šikanovaniu, týraniu, drogám ... 
- podporovať záujmovú činnosť a zručnosť žiakov c/ oboznámiť rodičov s postupom školy pri výskyte fajčenia, alkoholu a nelegálnych drog a dať im tento postup na schválenie. 
4. Všetci pedagogickí i nepedagogickí zamestnanci majú oznamovaciu povinnosť v prípade zistenia alebo podozrenia prechovávania alebo konzumácie návykovej látky: 
a/ zistenú skutočnosť hlásiť koordinátorovi protidrogovej prevencie 
b/ uskutočniť výchovný pohovor so žiakom (výchovný poradca, triedny učiteľ, koordinátor protidrogovej prevencie) 
c/ upovedomiť rodičov o prechovávaní alebo konzumácii návykovej látky, pohovor s riaditeľom školy 
d/ nadviazať kontakt s odborným poradensko-psychologickým pracoviskom - CPP (protidrogový koordinátor a riaditeľ školy) 
e/ pri nájdení návykovej látky kontaktovať políciu 
f/ pri podozrení na konzumáciu návykovej látky kontaktovať rodičov a v spolupráci s nimi aj lekára, ktorý odoberie moč na toxikologické vyšetrenie a ďalej postupovať podľa sankcií zakotvených v školskom poriadku. 
Sankcie
Riaditeľ školy nariaďuje v súlade so školským poriadkom tieto sankcie pri prechovávaní alebo konzumácii návykových látok: 
1. V prípade zistenia šírenia alebo prechovávania drog a návykových látok u žiaka, bude tomuto žiakovi udelené výchovné opatrenie podľa miery závažnosti prečinu: 
a/ napomenutie alebo pokarhanie triednym učiteľom alebo riaditeľom školy 
b/ znížená známka zo správania Udeleniu výchovných opatrení predchádza pohovor s rodičmi. 
2. V prípade opakovaného prečinu bude žiak odporučený na poradenskú pomoc (CPP).

